Liputta matkustanut nainen heitti ruoat bussinkuljettajan päälle, rikkoi ikkunan vasaralla ja pakeni – poliisi takavarikoi puukon ja passitti lopulta sairaalaan

Nainen hermostui, kun kuljettaja huomautti bussissa syömisestä.

Espoonlahdessa nähtiin torstaina erikoinen tilanne, kun matkustaja heitti ruokansa bussinkuljettajan päälle ja lähti karkuun rikkomalla bussin ikkunan. Tapauksesta tiedotti Länsi-Uudenmaan poliisi.

Nainen nousi bussin kyytiin ilman lippua ja alkoi sitten bussin takaosassa syödä eineksiä paljain käsin. Bussinkuljettaja huomasi, kuinka nainen sotki ruoalla bussia, ja meni huomauttamaan asiasta.